वीरू विश्व का सबसे खतरनाक बल्लेबाज : भज्जी  
हरभजन ने सहवाग की इंदौर में रिकॉर्ड 219 रन की पारी के बाद उन्हें विश्व क्रिकेट का सबसे खतरनाक बल्लेबाज करार दिया।
भारतीय गेंदबाज हरभजन सिंह ने वीरेंद्र सहवाग की वेस्टइंडीज के खिलाफ चौथे एकदिवसीय मैच में इंदौर में रिकॉर्ड 219 रन की पारी के बाद उन्हें विश्व क्रिकेट का सबसे खतरनाक बल्लेबाज करार दिया। फिलहाल चोट से उबर रहे हरभजन ने कहा, वीरू विश्व क्रिकेट का सबसे खतरनाक बल्लेबाज है। सहवाग पिछले तीन मैचों में अच्छा स्कोर नहीं बना पाने के कारण दबाव में थे लेकिन पिछले एक दशक में इस बल्लेबाज के साथ कई मैचों में खेलने वाले हरभजन ने कहा कि कुछ खराब स्कोर से सहवाग की क्षमता पर फैसला नहीं किया जा सकता।  हरभजन ने कहा, मैं हमेशा से कहता आया हूं कि उसके दिन उसे कोई गेंदबाज नहीं रोक सकता। उन्होंने कहा, टीम में उसका साथी होने के कारण मैं गर्व महसूस करता हूं कि उसके जैसे विशेष खिलाड़ी ने यह उपलब्धि हासिल की। हमें ही नहीं बल्कि इस देश के प्रत्येक क्रिकेट प्रशंसक को इस उपलब्धि पर गर्व होना चाहिए।